Camilla Fabricius (S), 2021-06-01:
Tusind tak for ordet, og tak til alle jer, der har rejst den her forespørgselsdebat.
Jeg vil faktisk rigtig gerne starte med at dele et bekendtskab med jer, for jeg ved ikke, om I kender Rullemarie.
Og hvis I ikke gør det, så synes jeg, at I skal tjekke hende ud.
Jeg synes, at I skal gå ind på Instagram og finde Rullemarie, og så vil I opleve, at der her er et meget skrøbeligt menneske, hvis knogler er lavet af glas.
Og fra hun var helt lille, har hun gang på gang brækket knoglerne i sin krop.
Hun er skrøbelig fysisk, men ikke psykisk.
Marie lider af en bindevævssygdom, der gør, at hun konstant skal leve med frygten for, at hendes knogler brækker.
Sygdommen gør også, at Marie sidder i kørestol.
Det betyder enormt meget for, hvilke muligheder hun har for at leve sit liv.
Mit møde med Marie gjorde et særlig stort indtryk.
I daglig tale bliver den jo også kaldt Aarhusmodellen, fordi den er opfundet i Aarhus, og den var tiltænkt at give mulighederne for at skabe et langt bedre liv for mennesker med handicap.
Når modtagere af og repræsentanter for modtagere af BPA-ordningen beretter om, at de oplever problematikker med den, så det også vigtigt, at vi hører efter, og at vi spidser ører, og det gør vi netop her i dag.
For det lyder bl.a. til, at der er en indsnævring af personkredsen, som har muligheder for at få BPA-ordningen.
Og som ministeren også redegjorde for, kan vi se, at der er et mindre fald i antallet af modtagerne over de seneste par år.
Samtidig kan vi, som ministeren også redegjorde for, se, at når man tager det over et lidt længere perspektiv og samtidig også indregner økonomien, så er udsvingene måske ikke så store, som man ellers kunne regne med.
Initiativtagerne til forespørgselsdebatten i dag ønsker – og det synes jeg faktisk også er med rette – at sætte fokus på, hvorfor og hvordan vi skal sikre, at dem, der har behov for en BPA, også får det.
Det vil vi gerne være med til at finde ud af i Socialdemokratiet, og derfor er jeg også rigtig glad for, at ministeren her tidligere fortalte, at man vil gå ind i sagen og undersøge, hvordan det forholder sig med de problemstillinger, som netop bliver rejst i dag.
Jeg ser frem til, at vi også senere på året skal have diskuteret, hvordan vi politisk værner om BPA-ordningen bedst muligt for mennesker, der som Marie har knogler som glas og har behov for hjælp, selv om man både menneskeligt og mentalt er sådan rock solid – som man ser, når man møder Marie og rigtig mange andre i hendes situation.
Det handler altså om værdighed, og det handler om, at det ikke skal være en kamp at få hjælp, og at man får den rette hjælp første gang.
Jeg vil sige noget på vegne af den anden halvdel.
Jeg kan så sige de samme ord, nemlig at jeg er ærgerlig over, at vi ikke kunne mødes om en tekst.
Vi – Socialdemokratiet, SF, Enhedslisten, Radikale Venstre og Alternativet – er blevet enige om den her tekst, og den er på min telefon: Forslag til vedtagelse
»Folketinget tilkendegiver, at der skal værnes om servicelovens hjælpeordninger, så mennesker med omfattende hjælpebehov kan få hjælp til at leve et selvstændigt liv på lige fod med andre.
Det skal ikke være en kamp at få hjælp.
Folketinget konstaterer, at der fra borgere, handicaporganisationer og andre interessenter udtrykkes bekymring over, at BPA-ordningen er under pres.
Tildelingen af BPA-ordninger er faldende, og borgere med handicap oplever problemer med udmålingen af hjælpen, herunder anvendelsen af rådighedstimer.
Folketinget konstaterer endvidere, at social- og ældreministeren i svar til Folketingets Social- og Ældreudvalg har præciseret bl.a. reglerne vedrørende anvendelse af rådighedstimer i BPA-ordninger og orienteret om, at der er igangsat et internt arbejde i Social- og Ældreministeriet med at se på hjælpeordningerne.
Folketinget opfordrer ministeren til at sikre, at dette arbejde færdiggøres snarest muligt med henblik på at skabe det bedst mulige grundlag for at indbyde til politiske drøftelser om BPA-ordningen efter sommerferien.«
Jeg har det på telefonen.
Jeg vil spørge formanden, om jeg kan sende det.
Tak for ordet.